“โนมูระฯ” ชี้จุดซื้อกลับ PTTEP หลังถูกชอร์ตหนัก มอง “พีบีวี” ต่ำ-น้ำมันฟื้น เคาะเป้า132บ.
“โนมูระฯ” ชี้จุดซื้อกลับ PTTEP หลังถูกชอร์ตหนัก มอง “พีบีวี” ต่ำ-น้ำมันฟื้น เคาะเป้า 132 บ.
29 ม.ค. 2562

สืบเนื่องจากกรณีที่ ตลาดหลักทรัพย์แห่งประเทศไทย (ตลท.) รายงานข้อมูลการขายชอร์ตหุ้น (Short Sell) ช่วงวันที่ 1 ถึง 28 ธ.ค.2561 พบว่า หุ้นบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ถูกชอร์ตเซลล์อย่างหนัก โดยมีจำนวนหุ้นที่ถูกชอร์ตเซลล์ 41.57 ล้านหุ้น คิดเป็นมูลค่า 5.13 พันล้านบาท
ขณะเดียวกันนับตั้งแต่ต้นปี 2562 จนถึงปัจจุบัน (29 ม.ค.2562) PTTEP ถูกชอร์ตเซลล์ออกมาอย่างต่อเนื่อง รวมในช่วงต้นปีถูกขายออกมาทั้งหมดอยู่ที่ 20,640,400 หุ้น คิดเป็นมูลค่า 2.51 พันล้านบาท
ทั้งนี้ จึงเป็นที่ตั้งข้อสังเกตว่าการที่นักลงทุนทำการชอร์ตเซลล์หุ้น PTTEP ออกมาเป็นจำนวนมากนั้น เป็นสาเหตุที่ส่งผลให้ราคาหุ้น PTTEP ปรับตัวลดลงอย่างหนักในช่วงเวลาดังกล่าว โดยหุ้นที่ถูกชอร์ตเซลล์จำนวนมากเกิดจากนักลงทุนคาดการณ์ว่าราคาหุ้นมีแนวโน้มปรับตัวลง จึงทำการยืมหุ้นจากโบรกเกอร์เพื่อนำออกมาขายก่อน และรอจังหวะซื้อหุ้นในราคาต่ำมาคืนโบรกเกอร์ในภายหลัง
อย่างไรก็ตาม นักวิเคราะห์มองว่าการที่หุ้น PTTEP ถูกชอร์ตเซลล์ออกมาอย่างหนักในช่วงที่ผ่านมาส่งผลให้ราคาหุ้นมีแนวโน้มที่จะปรับตัวกลับขึ้นมาที่ราคาเป้าหมายที่ 132  บาท คิดเป็นอัพไซด์สูงถึง 11.39 %
ด้านบล.โนมูระ พัฒนสิน ระบุในบทวิเคราะห์(10ม.ค.61) ว่า PTTEP (TP19F 132*) Earnings Outlook: คาดกำไรปกติไตรมาส 4/61 อยู่ที่ 1.13 หมื่นลบ. (+20% เทียบช่วงเดียวกันของปีก่อน, +9% เทียบไตรมาสก่อนหน้า) จากราคาและปริมาณขายเพิ่ม ขณะที่ ต้นทุนลดลง
Valuation: ราคาหุ้นยังมี Valuation ยังน่าสนใจ มี P/BV ปี 19F ที่ระดับ 1.03x ต่ำกว่าค่าเฉลี่ยที่ 1.76x และผ่านช่วงปรับลดประมาณการสมมติฐานน้ำมันของ Consensus ไปแล้ว
Catalyst: มองราคาน้ำมันอยู่ในจุดฟื้นตัวและมี Downside จำกัด จากการควบคุม Supply ที่เข้มงวดของ OPEC + Non OPEC โดยราคาน้ำมันฟื้นกลับมาบวก 8 วันติด + ราคาหุ้นมองเป็นเป้าซื้อกลับหลังถูก SBL (ขายชอร์ต) สัดส่วนสูงในเดือนธ.ค. 18 โดยราคาหุ้นเดือน ธ.ค. 18 -14% vs SET -4.8% มองเป็นจุดน่าสนใจ
ด้านราคาหุ้น PTTEP ปิดวันนี้ที่ระดับ 118.50 บาท ลบ 3.00 บาท หรือ 2.47% ด้วยมูลค่าซื้อขาย 3.89 พันล้านบาท